Sterre van ‘Poppie Nongena’-fliek trek saam in JohannesburgClementine Mosimane (Foto: Janie Monsieur/Maroela Media) Die sterre van die splinternuwe Afrikaanse fliek, Poppie Nongena, het Donderdagaand in Sandton City saamgetrek vir die première van dié lankverwagte Christiaan Olwagen-rolprent. Olwagen het op die rooi tapyt skouers geskuur met akteurs soos Anna-Mart van der Merwe, Rolanda Marais, Clementine Mosimane, Nomsa Nene, Chris Gxalaba en Themba Ntuli, wat almal in dié rolprent verskyn. Die draaiboek is deur Olwagen en Saartjie Botha geskryf. Die fliek is vervaardig deur Helena Spring. Poppie Nongena is geskoei op Elsa Joubert se roman van 1978, Die swerfjare van Poppie Nongena deur, wat beskou word as een van die beste Afrikaanse romans van die 20ste eeu. “Die verhaal van Poppie is ŉ belangrike verhaal vir Suid-Afrikaanse vroue, ongeag kleur of geloof. Dit gaan oor Poppie se individuele reis,” het Mosimane aan Maroela Media gesê. Sy vertolk die rol van Poppie in die fliek. “Sy moes ŉ reus van ŉ regering in die oë staar, maar sy kon steeds opstaan teenoor hulle en vir dít waarin sy glo. Vir ons as ŉ land is dit belangrik om terug te kyk en te sien wat ander vroue deurgemaak het. Is ons uitdagings meer as Poppie se uitdagings? Is ons beter as Poppie?” Anna-Mart van der Merwe, wat die rol van Antoinette Swanepoel, Poppie se werkgewer, vertolk, het gesê die verhaal van Poppie is ŉ belangrike een vir alle Suid-Afrikaners. “Dit is belangrik vir ons om weer terug te kom na menslikheid. Ons moet stil word en rustig word en mekaar se stories aanhoor. Régtig hoor. Ek praat oor ouderdomsgrense heen, geslagsgrense, kleurgrense. Almal van ons wat aan Poppie gewerk het, wat so ŉ bietjie moes terug gaan na die sewentigerjare en na die Suid-Afrikaanse samelewing van daai tyd moes kyk, het besef ons het aangeskuif, maar nog nie genoeg nie,” het sy gesê. Poppie Nongena begin op 31 Januarie in fliekteaters landswyd draai.